Document ID: 32003D0669

Komisjoni otsus,
12. september 2003,
millega muudetakse otsust 2003/56/EÜ veterinaarsertifikaatide kohta elusloomade ja loomsete saaduste impordiks Uus-Meremaalt
(teatavaks tehtud numbri K(2003) 3248 all)
(EMPs kohaldatav tekst)
(2003/669/EÜ)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 17. detsembri 1996. aasta otsust 97/132/EÜ Euroopa Ühenduse ja Uus-Meremaa vahelise, elusloomade ja loomsete saadustega kauplemise suhtes kohaldatavaid sanitaarmeetmeid käsitleva kokkuleppe sõlmimise kohta, [1] viimati muudetud otsusega 1999/957/EÜ, [2] eriti selle artiklit 4,
ning arvestades järgmist:
(1) Euroopa Ühenduse ja Uus-Meremaa vahel elusloomade ja loomsete saadustega kauplemise suhtes kohaldatavaid sanitaarmeetmeid käsitleva kokkuleppe ("kokkulepe") V lisas kehtestatakse sanitaarmeetmed Uus-Meremaaga värske liha, lihatoodete ning teatavate muude loomsete saadustega kauplemiseks. Olenevalt sellest, kas need meetmed on samaväärsed Euroopa Ühenduse nõutavate meetmetega või mitte, nähakse kokkuleppe VII lisaga ette, et nende toodetega kauplemisel Uus-Meremaaga tuleks kasutada asjakohaseid ametlikke veterinaarsertifikaate.
(2) Komisjoni otsuses 2003/56/EÜ, [3] viimati muudetud otsusega 2003/385/EÜ, [4] nähakse ette sertifitseerimisnõuded ja sätestatakse ametlike veterinaarsertifikaatide näidised, mida tuleb kasutada elusloomade ja loomsete saaduste importimisel Uus-Meremaalt. Juhtudel, mil on kindlaks määratud sanitaarmeetmete täielik samaväärsus, võib kasutada lihtsustatud sertifikaate, mille näidised on sätestatud käesoleva otsuse II-V lisas.
(3) Euroopa Parlamendi ja nõukogu 22. mai 2001. aasta määrusega (EÜ) nr 999/2001 (millega kehtestatakse teatava transmissiivse spongioosse entsefalopaatia vältimise, kontrolli ja likvideerimise eeskirjad, [5] viimati muudetud komisjoni määrusega (EÜ) nr 650/2003 [6]) nähakse loomade ja loomsete saaduste jaoks ette sertifitseerimise erinõuded, et ära hoida transmissiivse spongioosse entsefalopaatia levikut.
(4) Tuleks muuta otsuse 2003/56/EÜ I lisa, et võtta arvesse määruse (EÜ) nr 650/2003 hiljutisi muudatusi ning kajastada hiljutisi täiendavaid kinnitusi sanitaarmeetmete samaväärsuse kohta värske liha, lihatoodete ja teatavate muude loomsete saaduste puhul kauplemisel Uus-Meremaaga.
(5) Seepärast tuleks vastavalt muuta otsust 2003/56/EÜ.
(6) Käesoleva otsusega ettenähtud meetmed on kooskõlas alalise toiduahela ja loomatervishoiu komitee arvamusega,
ON VASTU VÕTNUD KÄESOLEVA OTSUSE:
Artikkel 1
Otsuse 2003/56/EÜ I lisa asendatakse käesoleva otsuse lisaga.
Artikkel 2
Käesolevat otsust kohaldatakse alates 30. septembrist 2003.
Artikkel 3
Käesolev otsus on adresseeritud liikmesriikidele.
Brüssel, 12. september 2003

Labels: 3
17
18
6